በዓለም ለሞት ከሚጋለጡ ሰዎች ውስጥ 7ሚሊዮኑ ትምባሆ የሚያጨሱ መሆናቸው ተመለከተ
በየዓመቱ በዓለም ለሞት ከሚጋለጡ ሰዎች መካከል 7 ሚሊዮን የሚሆኑት ትምባሆ የሚያጨሱ መሆናቸው ተመለከተ ፡፡ከነዚህም ውስጥ 900 ሺ የሚሆኑት ደግሞ ትምባሆ የማያጨሱ ነገር ግን ለትምባሆ ጭስ ተጋላጭ በመሆናቸው ብቻ ለሞት የሚጋለጡ መሆናቸውን ነው የተገለጸው ፡፡በትምባሆ ምክንያት ለሞት የሚጋለጡ ሰዎች ቁጥርን ለመቀነስም በየዓመቱ በዓለም አቀፍ ደረጃ "ትምባሆ የማይጨስበት ቀን" ተብሎ ግንቦት 23 ቀን ትናንት ይከበራል ፡፡ይህ ቀን ዘንድሮ በዓለም አቀፍ ደረጃ ለ31 ኛ ጊዜ በሃገር አቀፍ ደረጃ ደግሞ ለ26 ኛ ጊዜ "ትምባሆን ባለማጨስ የልብ ጤናን እንጠብቅ" በሚል መሪ ቃል ተከብሯል፡፡በበዓሉ አከባበር ላይ ትምባሆ ማጨስ ተላላፊ ላልሆኑ እንደልብ ህመም፣ ደም ብዛት እና ስትሮክ የመሳሰሉ ህመሞችን በከፍተኛ ደረጃ የሚያጋልጥ መሆኑን መግለጫውን የሰጡት የኢትዮጵያ ምግብ፣ መድሃኒት፣ ጤና ክብካቤ አስተዳደር ባለስልጣን ምክትል ዳይሬክተር ዶክተር ኬይረዲን ረዲ ገልፀዋል፡፡የዓለም ጤና ጅርጅት ያወጣው መረጃ እንደሚያመለክተው በዓለም ላይ ትምባሆ ከሚያጨሱት 1 ቢሊዮን ሰዎች መካከል 80 በመቶ የሚሆኑት አነስተኛና መካከለኛ ገቢ ባላቸው ሃገራት ላይ የሚኖሩ መሆናቸውን ተጠቁሟል ፡፡ 